Vstup do barcelonskej zoo
Záhrada Fauny Poľskéj, Bydgoszcz
**Zoologická záhrada** (iné názvy: hovorovo **zoo**, zastarano **zverinec**) je špecializované zariadenie, v ktorom sa chovajú a vystavujú cudzokrajné a domáce živočíchy, s vedeckovýskumnou, kultúrno-osvetovou a rekreačnou funkciou. Ako zoologická záhrada sa často označuje aj príslušná inštitúcia.

Zoologická záhrada vo voľnej prírode resp. v podobe parku sa zriedkavo označuje aj ako **zoopark**.

Prvé zoo boli súkromné zverince, zvyčajne patriace kráľom. Kráľ Karol I. začínal so zoo s obrovským pytónom ako hlavnou atrakciou. Prvá verejná zoologická záhrada bola založená vo Viedni v roku 1752, keď sa Habsburgovci rozhodli sprístupniť verejnosti bývalý súkromný zverinec patriaci k zámku Schönbrunn, dnes nazývaná Tiergarten Schönbrunn. Po Francúzskej revolúcii bola otvorená pre verejnosť zoo v Paríži.[chýba zdroj]

Poslanie zoo sa s dobou menilo, od jednoduchého predvádzania exotických zvierat, cez vedecké štúdie až po chov, v niektorých prípadoch ohrozených druhov, aj takých, ktoré už vo voľnej prírode nežijú. Prvá vedecká zoologická záhrada v modernom svete bola založená v Londýne v roku 1828. V tom istom roku bola otvorená pre verejnosť, ako spôsob podpory jej vedeckej práce. Londýnčania veľmi skoro skrátili „zoologické záhrady" na „zoo".

Väčšina moderných zoo sa snaží držať zvieratá v prostredí čo najpodobnejšom prostrediu, v akom žijú vo voľnej prírode. Mnoho zoo teraz má špeciálne budovy pre nočné zvieratá s tmavým červeným svetlom počas dňa, takže zvieratá môžu byť aktívne vtedy, keď sú tam návštevníci a jasným svetlom počas noci, keď nočné zvieratá spia.

Zoologické záhrady môžu byť veľmi odlišné. Od safari parkov až po malé potulné zverince. Vtáky môžu mať pristrihnuté krídla, aby nemohli lietať a mnohé zvieratá, ktoré vo voľnej prírode žijú vo veľkých skupinách sú držané osamotené alebo len v malých skupinkách. Prirodzená spolupráca pri love je eliminovaná pravidelným prísunom potravy. Niekedy opice nie sú oddelené od návštevníkov, napríklad v Apenheul Zoo v Apeldoorn. Pávy majú tiež často dovolené voľne sa pohybovať po zoo.

Skoro každé veľké mesto na svete má svoju vlastnú zoo, veľmi rôznej kvality a veľkosti. Moderné zoo sú veľmi dynamické, vždy chovajú zvieratá, podporujú ochranu prírody a pripravujú nové výbehy. Veľké zoo sú dôležitou turistickou atrakciou, vzhľadom na čo aj štát prispieva na ich prevádzku. Verejné financovanie je často určené vzdelávacou hodnotou a takéto zoo sú často cieľom školských výletov. Väčšina zoo je však financovaná z darov a vstupného.

Viac ako 135 miliónov ľudí každoročne navšívi zoo v Spojených štátoch a Kanade, ale väčšina zoo hospodári so stratou a musí hľadať spôsoby ako znížiť náklady alebo ako prilákať viac návštevníkov.

Petting zoo
-----------

Petting zoo je kombinácia domácich zvierat a niektorých divokých druhov, ktoré sú natoľko prítulné, že sa nechajú hladkať a kŕmiť. Takéto zoo sú veľmi obľúbené medzi malými deťmi. S ohľadom na zdravie zvierat je všetka strava pripravovaná v zoo a je dostupná priamo z kŕmiacich vozidiel alebo v neďalekých stánkoch. Existenciu nezávislých petting zoo (ktoré sa často nazývajú aj detské farmy) dopĺňajú veľké zoologické záhrady vlastnými časťami s týmto zameraním.

Najznámejšie zoo
----------------

Dve z najznámejších zoo sú v Spojených štátoch a to Bronx a San Diego Zoo. Bronx Zoo (spravovaná New York Zoological Society) sa rozkladá na 265 akroch (1,1 km²) a má viac ako 6 000 zvierat. Vedie čo do počtu zvierat pomyselný rebríček zoo. San Diego Zoo je domovom viac ako 4 000 zvierat a je to najznámejšia zoo na svete. Najväčšia zoo Spojených štátov čo do rozlohy je ale Severná Karolína Zoo s 535 akrami.

Zoo na Slovensku
----------------

### Zoo na Slovensku akreditované Ministerstvom životného prostredia SR

* ZOO Bojnice
* ZOO Bratislava
* ZOO Košice
* ZOO Spišská Nová Ves

uvedené zoo každoročne navštívi priemerne viac než 1 milión návštevníkov.

### Iné

* ZOO Stropkov

Pozri aj
--------

* zoznam ZOO
* safari park
* akvárium
* morský park
* vtáčí park

Referencie
----------

1. 1 2  zoologický. In:Krátky slovník slovenského jazyka.
2. ↑  zoo. In: Krátky slovník slovenského jazyka
3. ↑  zverinec [online]. In Peciar, Štefan (ed.). *Slovník slovenského jazyka*. V. V – Ž. 1. vyd. Bratislava : Vydavateľstvo SAV, 1965 [cit. 2020-01-30]. 848 s.
4. ↑  zoologická záhrada. In: Malá slovenská encyklopédia 1993, S. 814
5. ↑  ŠALING, Samo; IVANOVÁ-ŠALINGOVÁ, Mária; MANÍKOVÁ, Zuzana. *Veľký slovník cudzích slov*. 2. rev. a dopl. vyd. Veľký Šariš : SAMO-AAMM, 2000. 1328 s. ISBN 80-967524-6-4. S. 1323.
6. ↑  zoopark. In Peciar, Štefan (ed.). *Slovník slovenského jazyka*. V. V – Ž. 1. vyd. Bratislava : Vydavateľstvo SAV, 1965 [cit. 2020-01-30]. 848 s.

Iné projekty
------------

Commons
* Spolupracuj na Commons Commons ponúka multimediálne súbory na tému **Zoologická záhrada**

Externé odkazy
--------------

* AtlasZoo Archivované 2009-11-09 na Wayback Machine najzaujímavejšie novinky zo ZOO v Česku
* Zoo-Slovakia Archivované 2008-02-10 na Wayback Machine Zoologické záhrady na slovensku
* Zoo in Europe Archivované 2008-08-02 na Wayback Machine Množstvo informácií o zoologických záhradách v Európe